Vláda Slovenskej republiky od 23. marca 2016 do 22. marca 2018

Vláda Slovenskej republiky od 23. marca 2016 do 22. marca 2018, resp. tretia vláda Roberta Fica bola vláda Slovenskej republiky, ktorá vznikla po parlamentných voľbách, ktoré sa na Slovensku uskutočnili 5. marca 2016. Prezident SR Andrej Kiska vymenoval podľa čl. 102 ods. 1 pís. g) Ústavy Slovenskej republiky predsedu vlády Roberta Fica a ostatných členov vlády a poveril ich riadením ministerstiev dňa 23. marca 2016 krátko po tom, ako Robert Fico podal demisiu do rúk prezidenta SR Andreja Kisku, čím ukončila svoju činnosť Druhá vláda Roberta Fica.

Po vražde investigatívneho novinára Jána Kuciaka a jeho snúbenice sa vláda dostala do krízy, kvôli prepojeniu mafie na koaličnú stranu SMER-SD, ktorá vyvrcholila 15. marca 2018 demisiou premiéra Roberta Fica a vlády. Prezident SR demisiu prijal a zároveň poveril vládu vykonávaním jej funkcie až do vymenovania novej vlády. Keďže v parlamente sa nenašla ústavná väčšina (90 poslancov), ktorá by podporila ústavný zákon o skrátení volebného obdobia NR SR, na základe ktorého by sa konali predčasné voľby do NR SR, prezident následne poveril zostavením novej vlády Petra Pellegriniho (SMER-SD), ktorý prezidentovi predložil 79 podpisov poslancov, ktorí majú nový kabinet podporiť.

Peter Pellegrini oznámil prezidentovi návrh zloženia svojej vlády, ale prezident ho pri takomto návrhu odmietol vymenovať za premiéra. Po odmietnutí prvého návrhu zloženia vlády, predložil prezidentovi Pellegrini svoj druhý návrh. Po rozhovoroch s kandidátmi na ministrov v tomto návrhu, prezident 22. marca 2018 vymenoval vládu Petra Pellegriniho, čím skončila tretia vláda Roberta Fica.

Činnosť vlády

Legitimita vlády od občanov SR a jej zloženie

Zmeny v obsadení postov vo vláde 

Počas augusta 2016, krátko po mimoriadnom sneme strany #SIEŤ, kde bol za nového predsedu zvolený vtedajší minister dopravy Roman Brecely, oznámila pätica poslancov tejto strany, že vystupujú zo strany #SIEŤ, pričom následne vstúpili do poslaneckého klubu strany MOST – HÍD. Týmto presunom poslancov NR SR už poslanecký klub strany MOST – HÍD tvorilo 15 poslancov, čo si vyžiadalo zmeny v rozdelení jednotlivých postov vo vláde a na ministerstvách.

31. augusta 2016 prezident SR Andrej Kiska prijal demisiu dovtedajšieho ministra dopravy, výstavby a regionálneho rozvoja SR Romana Brecelyho a do funkcie vymenoval Árpáda Érseka, ktorý pôsobil na ministerstve ako štátny tajomník za stranu MOST – HÍD.

1. septembra 2016 na Bratislavskom hrade bola podpísaná nová koaličná dohoda predsedami strán SMER-SD, MOST – HÍD a SNS, čím sa utvorila nová trojkoalícia namiesto pôvodnej štvorkoalície. Dvaja ostavajúci poslanci za stranu #SIEŤ Radoslav Procházka a Alena Bašistová oznámili, že budú naďalej podporovať programové vyhlásenie vlády SR, aj keď už nebudú ďalej súčasťou vládnej koalície. V novembri 2016 sa Radoslav Procházka vzdal poslaneckého mandátu a nahradila ho Zuzana Zimenová, ktorá nepodporuje vládu SR. Strane #SIEŤ má teda v parlamente len jedného poslanca.

V auguste 2017 vypukla vládna kríza, spôsobená kauzou v súvislosti s kontroverzným rozdeľovaním eurofondov na ministerstve školstva, vedy, výskumu a športu SR. Vzájomná komunikácia medzi lídrami koaličných strán bola pre vzájomné nezhody na bode mrazu a Andrej Danko, predseda Národnej rady SR a líder SNS vypovedal koaličnú zmluvu k 1. septembru 2017. Kríza vyvrcholila abdikáciou ministra Petra Plavčana, nominanta SNS, ku 31. augustu 2017. Prezident SR Andrej Kiska preto 1. septembra dočasne poveril riadením daného ministerstva Gabrielu Matečnú, ministerku poľnohospodárstva a rozvoja vidieka SR. Lídri koaličných strán Robert Fico (SMER-SD), Andrej Danko (SNS) a Béla Bugár (MOST-HÍD) podpísali dodatok ku koaličnej zmluve, čím sa skončila vládna kríza. 13. septembra vymenoval prezident SR do funkcie ministra školstva, vedy, výskumu a športu SR riaditeľku Prognostického ústavu Slovenskej akadémie vied Martinu Lubyovú.

5. marca 2018 prezident Kiska prijal demisiu Mareka Maďariča (SMER-SD), ktorý 28. februára 2018 oznámil, že odstupuje z funkcie ministra kultúry SR. Dôvodom abdikácie bola vražda novinára Jána Kuciaka a Martiny Kušnírovej. Rezort kultúry viedol do 7. marca 2018.

12. marca 2018 minister vnútra Robert Kaliňák (SMER-SD) oznámil, že končí vo funkcii ministra vnútra. Do uznesenia vlády podať demisiu, ktoré vláda schválila 15. marca 2018, svoju demisiu prezidentovi nepodal a zostal tak ministrom až do konca celej vlády.

Zloženie vlády

Referencie

Pozri aj 
 Voľby do Národnej rady Slovenskej republiky v roku 2016
 Zoznam poslancov NR SR (2016 – 2020)
 Politický vývoj Slovenska od roku 1989

Externé odkazy 
 Úrad vlády Slovenskej republiky 
 Programové vyhlásenie vlády
 Koaličná dohoda (marec 2016)
 Koaličná dohoda (september 2017)

Vláda Slovenskej republiky
2016 na Slovensku
2017 na Slovensku
2018 na Slovensku